आयोजन की शुरूआत दिनांक 10 नवम्बर, 08 को प्रात: प्रतिभागियों के आगमन एवं अपराह्न में मैदागिन स्थित पराड़कर स्मृति भवन में संयोजित पत्रकार वार्ता से हुई जिसे रा0वि0प्रौ0सं0प0 के निदेशक एवं वैज्ञानिक `एफ´ डा0 मनोज पटैरिया और भारतीय विज्ञान कथा लेखक समिति, फैजाबाद के अध्यक्ष डा0 राजीव रंजन उपाध्याय ने सम्बोधित किया। सायंकालीन कार्यक्रमों की शुरूआत विज्ञान कथाकार ज़ीशान हैदर ज़ैदी लिखित हास्य विज्ञान नाटक `बुड्ढ़ा फ्यूचर´ के पुतल रूपान्तर के मंचन से हुआ जिसे लखनऊ से आये पुतलकार श्री अरशद उमर तथा सहयोगियों द्वारा प्रभावपूर्ण तरीके से प्रस्तुत किया गया। तदनन्तर अमेरिकी फिल्म पटकथा लेखक और प्रोड्यूसर मार्क लुन्ड द्वारा खास तौर पर राष्ट्रीय परिचर्चा में ही दिखाने हेतु प्रेषित लघु फिल्म 'फर्स्ट वर्ल्ड ' का प्रीमियर शो भी हुआ। इस फिल्म की कथा धरती पर चोरी छिपे आ चुके परग्रही वासियों से सम्बन्धित है। यह फिल्म प्रतिभागी दर्शकों को बेहद पसन्द आई। रात्रि भोज के पूर्व डा0 मनोज पटैरिया द्वारा प्रतिभागियों को सम्बोधित अपने स्वागत उद्बोधन में विज्ञान कथा के समकालीन भारतीय परिदृश्य का ब्योरा प्रस्तुत करते हुये उनके वाराणसी आगमन पर शुभाशंसायें व्यक्त की गई।